Offentliggørelse af en ansøgning om godkendelse af en væsentlig ændring af en varespecifikation i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 93/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»PERA MANTOVANA«

EU-nr.: PGI-IT-01533-AM01 — 19.7.2018

BOB ( ) BGB (X)

1. Ansøgende sammenslutning og legitim interesse

C.OR.MA. Soc. Coop. Via Cantone, 20 — San Giovanni del Dosso (MN), Italien

Tlf. +39 0386757323

Fax +39 0386757921

pera@opcorma.it

corma@pec.confcooperative.it

C.OR.MA. Soc. Coop., med hjemsted i Via Cantone, 20 — San Giovanni del Dosso (MN), har ret til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra det italienske ministerium for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet [emballering, kontrolorgan, mærkning]

4. Type ændring

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

– Artikel 1 i den nuværende varespecifikation

»Den beskyttede geografiske betegnelse »Pera Mantovana«, efterfulgt af en af de sorter, som er anført i artikel 2 nedenfor, er forbeholdt frugt, der opfylder betingelserne og kravene i denne varespecifikation.«

er ændret som følger:

»Den beskyttede geografiske betegnelse »Pera Mantovana« er forbeholdt frugt, der opfylder betingelserne og kravene i denne varespecifikation.«

Ordene »efterfulgt af en af de sorter, som er anført i artikel 2 nedenfor« udgår, da den registrerede betegnelse er »Pera Mantovana«, og de sorter, der er angivet i varespecifikationen, ikke hører med til den registrerede betegnelse, hvilket man kunne forledes til at tro med den nuværende ordlyd.

– Artikel 2 i den nuværende varespecifikation og punkt 5, litra a), i det resumé, der er tilgængeligt i DOOR-databasen

Sætningerne:

»Betegnelsen »Pera Mantovana« henviser udelukkende til frugt af følgende pæresorter: Abate Fetel, Conference, Decana del Comizio, Kaiser, Max Red Bartlett og Williams.«

og

»Frugt af pæresorterne Williams, Max Red Bartlett, Conference, Decana del Comizio, Abate Fetel og Kaiser, som er dyrket på egnet jord med ikkeintensive metoder.«

er ændret som følger:

»Betegnelsen »Pera Mantovana« henviser udelukkende til frugt af følgende pæresorter: Abate Fetel, Conference, Decana del Comizio, Kaiser, Max Red Bartlett, Williams, Carmen og Santa Maria.«

Sorterne Carmen og Santa Maria er blevet tilføjet.

For at gøre det muligt at spise pærer med den beskyttede geografiske betegnelse »Pera Mantovana« tidligere på året og opdatere listen over sorter foreslås det, at de tidlige sorter Carmen og Santa Maria, som høstes tidligere, bliver tilføjet. Ligesom de andre sorter, der allerede er medtaget i varespecifikationen for den beskyttede geografiske betegnelse, er Carmen og Santa Maria historisk set blevet dyrket i området, men de var ikke medtaget tidligere på grund af de begrænsede mængder, der blev produceret. I de senere år har der været en stigning i forbrugernes efterspørgsel, også fordi disse sorter produceres tidligere.

Ændringen berører også punkt 5, litra a), i det resumé, der er tilgængeligt i DOOR-databasen, og den er medtaget i punkt 3.2 i enhedsdokumentet.

– Artikel 6 i den nuværende varespecifikation

Følgende tekst:

»På markedsføringstidspunktet skal »Pera Mantovana« have følgende egenskaber: Abate Fetel Skræl: lysegrøn-gullig og rustrød omkring blomsten og stilken Form: kalabasformet og relativt aflang Størrelse: diameter på mindst 65 mm Frugtens gennemsnitsvægt: mindst 260 g Sukkerindhold: 11 Brix-grader Fasthed: 5 Smag: sød. Conference Skræl: grøngul med stærk rustdannelse omkring blomsten, der ofte ses på hele den nederste tredjedel af frugten Form: pæreformet og ofte symmetrisk Størrelse: diameter på 60 mm Frugtens gennemsnitsvægt: mindst 158 g Sukkerindhold: 11 Brix-grader Fasthed: 5,5 Smag: sød. Decana del Comizio Skræl: glat, lysegrøn-gullig, ofte med en rosa farve på solsiden, spredt rustdannelse Form: topformet Størrelse: diameter på mindst 70 mm Frugtens gennemsnitsvægt: mindst 240 g Sukkerindhold: 11 Brix-grader Fasthed: 4 Smag: sød, aromatisk. Kaiser Skræl: ru, fuldstændig dækket af rust Form: kalabasformet/pæreformet Størrelse: diameter på mindst 65 mm Frugtens gennemsnitsvægt: mindst 250 g Sukkerindhold: 11 Brix-grader Fasthed: 5,7 Smag: fint, saftigt og smeltende frugtkød med en god smag. Williams og Max Red Bartlett Skræl: glat, gul grundfarve mere eller mindre dækket med rosa eller klar rød farve, undertiden stribet Form: kort kvædeformet eller pæreformet Størrelse: diameter på mindst 60 mm Frugtens gennemsnitsvægt: mindst 185 g Sukkerindhold: 11 Brix-grader Fasthed: 6,5 Smag: sød, aromatisk.«

er blevet ændret som følger og flyttet til artikel 2 i den ændrede varespecifikation:

»På markedsføringstidspunktet skal »Pera Mantovana« have følgende egenskaber: Abate Fetel Skræl: lysegrøn-gullig og rustrød omkring blomsten og stilken Form: kalabasformet og relativt aflang Størrelse: diameter på mindst 60 mm Minimumssukkerindhold: 11 Brix-grader Maksimumsfasthed: 5,5/0,5 kg/cm2. Conference Skræl: grøngul med stærk rustdannelse omkring blomsten, der ofte ses på hele den nederste tredjedel af frugten Form: pæreformet og ofte symmetrisk Størrelse: diameter på mindst 60 mm Minimumssukkerindhold: 11 Brix-grader Maksimumsfasthed: 5,5/0,5 kg/cm2. Decana del Comizio Skræl: glat, lysegrøn-gullig, ofte med en rosa farve, spredt rustdannelse Form: topformet Størrelse: diameter på mindst 70 mm Minimumssukkerindhold: 11 Brix-grader Maksimumsfasthed: 4,5/0,5 kg/cm2. Kaiser Skræl: ru, fuldstændig dækket af rust Form: kalabasformet/pæreformet Størrelse: diameter på mindst 60 mm Minimumssukkerindhold: 11 Brix-grader Maksimumsfasthed: 6,0/0,5 kg/cm2. Williams og Max Red Bartlett Skræl: glat, gul grundfarve mere eller mindre dækket med rosa eller klar rød farve, undertiden stribet Form: kort kvædeformet eller pæreformet Størrelse: diameter på mindst 60 mm Minimumssukkerindhold: 11 Brix-grader Maksimumsfasthed: 7,0/0,5 kg/cm2.«

For alle sorter er der foretaget følgende ændringer af beskrivelserne af frugtens egenskaber:

— Frugtens gennemsnitsvægt udgår, eftersom den er direkte forbundet med størrelsen og ikke er en kvalitetsegenskab. Bortset fra vægten er det frugtens størrelse, der er afgørende for kvalitetsegenskaberne og de kommercielle egenskaber.

— Beskrivelsen af smagen udgår, eftersom dette er en subjektiv parameter og dermed vanskeligt at vurdere.

— Med hensyn til parameteren »fasthed« foreslås det, at ordet »maksimums-« og måleenheden (kg) indsættes for at angive, at værdien svarer til det maksimum, som ikke må overskrides.

— Det foreslås, at ordet »minimums-« indsættes før ordet »sukkerindhold« for at skabe større klarhed. De værdier, der er angivet i varespecifikationen, skal således betragtes som den nedre grænse.

Endvidere gælder følgende:

— For sorten Abate Fetel: Størrelsen er ændret fra en diameter på mindst 65 mm til en diameter på mindst 60 mm.

— For sorten Kaiser: Størrelsen er ændret fra en diameter på mindst 65 mm til en diameter på mindst 60 mm.

Det foreslås, at størrelsen på sorterne Abate Fetel og Kaiser ændres en smule, nemlig fra en diameter på mindst 65 mm til en diameter på mindst 60 mm. Årsagen til dette er, at der med årene har været en stigning i efterspørgslen efter mindre frugtstørrelser (enkeltportioner) til brug ved catering til mange mennesker, i skoler (skolernes frugtordning) og i alle situationer, hvor man spiser frugt uden for hjemmet.

Der anmodes om, at fasthedsparameteren øges som følger for følgende sorter: fra 5 til 5,5 for Abate Fetel, fra 5,7 til 6 for Kaiser, fra 4 til 4,5 for Decana del Comizio og fra 6,5 til 7 for Williams og Max Red Bartlett. Det er fasthedsparameterens maksimumsværdi udtrykt i kg/cm2, der skal tages i betragtning. Denne værdi er blevet forøget for at gøre det muligt at opbevare produktet under optimale forhold og dermed bedre imødekomme forbrugernes efterspørgsel efter kvalitet samt gøre produktet salgbart på markedet i længere tid, navnlig når det eksporteres.

Endelig er følgende beskrivende parametre — i overensstemmelse med den ændring i artikel 2, der henvises til ovenfor — blevet tilføjet for sorterne Santa Maria og Carmen.

»Santa Maria Skræl: glat med lysegrøn-gullig grundfarve Form: pæreformet eller afstumpet pæreform Størrelse: diameter på mindst 60 mm Minimumssukkerindhold: 11 Brix-grader Maksimumsfasthed: 6,0/0,5 kg/cm2. Carmen Skræl: grøn med lyserøde områder Form: kalabasformet og en smule aflang Størrelse: diameter på mindst 60 mm Minimumssukkerindhold: 11 Brix-grader Maksimumsfasthed: 6,0/0,5 kg/cm2.«

Ændringen er medtaget i punkt 3.2 i enhedsdokumentet og tager sigte på at tilføje de kemiske og fysiske egenskaber til listen over de sorter, det er tilladt at anvende til »Pera Mantovana«, som angivet i det resumé, der er tilgængeligt i DOOR-databasen.

Geografisk område

Artikel 3 i den nuværende varespecifikation

Sammenlægningen af en række kommuner har nødvendiggjort en række ændringer af de angivne navne. Navnlig gælder det, at:

— sammenlægningen af kommunerne Carbonara sul Po og Borgofranco sul Po har ført til oprettelsen af den nye kommune Borgocarbonara

— sammenlægningen af kommunerne Borgoforte og Virgilio har ført til oprettelsen af den nye kommune Borgo Virgilio

— sammenlægningen af kommunerne Pieve di Coriano, Revere og Villa Poma har ført til oprettelsen af den nye kommune Borgo Mantovano

— sammenlægningen af kommunerne Sermide og Felonica har ført til oprettelsen af den nye kommune Sermide e Felonica.

I overensstemmelse hermed er artikel 3 blevet ændret som følger:

»Produktionsområdet udgøres af den del af området i provinsen Mantova, som er egnet til pæredyrkning, og som omfatter følgende kommuner: Sabbioneta, Commessaggio, Viadana, Pomponesco, Dosolo, Gazzuolo, Suzzara, Borgo Virgilio, Motteggiana, Bagnolo San Vito, Sustinente, Gonzaga, Pegognaga, Moglia, San Benedetto Po, Quistello, Quingentole, San Giacomo delle Segnate, San Giovanni del Dosso, Schivenoglia, Borgo Mantovano, Ostiglia, Serravalle a Po, Poggio Rusco, Magnacavallo, Borgocarbonara og Sermide e Felonica.«

Ændringen berører også punkt 5, litra c), i det resumé, der er tilgængeligt i DOOR-databasen, og den er medtaget i punkt 4 i enhedsdokumentet.

Bevis for oprindelse

– Artikel 5 i den nuværende varespecifikation

Følgende afsnit:

»Regionen Lombardiet skal kontrollere, at de relevante tekniske betingelser, som der henvises til i artikel 4 ovenfor, er opfyldt. Pæretræer, som er egnede til produktion af »Pera Mantovana«, skal medtages i det relevante register, der oprettes, ajourføres og offentliggøres på årsbasis. En kopi af dette register skal indgives til de enkelte kommuner i produktionsområdet. Det italienske ministerium for landbrug, fødevarer og skovbrug angiver, hvilke procedurer der skal følges med hensyn til registrering, indberetning af den årlige produktion og opnåelse af den tilsvarende certificering, med henblik på at sikre en korrekt og passende overvågning af den årligt anerkendte produktion, som markedsføres med den beskyttede geografisk betegnelse.«

er blevet erstattet med følgende tekst og flyttet til artikel 4:

»Alle faser af produktionsprocessen overvåges, og alt input og output registreres. Kontrolorganet sikrer produktets sporbarhed ved hjælp af de registre over producenter og emballeringsvirksomheder, som kontrolorganet fører til dette formål, og ved hjælp af indberetningen af de anvendte matrikler og de producerede mængder. Alle erhvervsdrivende, som medtages i de relevante registre, er underlagt kontroller i henhold til varespecifikationen og den tilknyttede kontrolplan, som kontrolorganet udarbejder.«

Det var nødvendigt at erstatte dette afsnit for at bringe varespecifikationen i overensstemmelse med kravene i forordning (EU) nr. 1151/2012.

Kontrol af overholdelsen af de tekniske betingelser, der er beskrevet i varespecifikationen, er ikke regionen Lombardiets ansvar, men henhører under det kontrolorgan, som det italienske ministerium for landbrug, fødevarer og skovbrug har givet autorisation hertil.

Den nye ordlyd ændrer ikke bestemmelserne om, at pæreplantagerne skal medtages i registrene/listerne, og at produktionen skal indberettes, hvilket efter de gældende regler henhører direkte under kontrolorganet i henhold til den relevante kontrolplan, som er godkendt af ministeriet for landbrug, fødevarer og skovbrug.

Der er således tale om en formel ændring af afsnittet, som ikke ændrer de hidtil anvendte kontrolprocedurer.

Produktionsmetode

– Artikel 4 i den nuværende varespecifikation

— Følgende sætning udgår: »Anvendelse af kunstvanding, gødningspraksis og de øvrige dyrknings- og landbrugsteknikker skal følge de tekniske forskrifter, som de kompetente tjenester i regionen Lombardiet har fastlagt.« Dyrknings- og landbrugsmetoderne er en del af produktionsområdets historiske arv, og det offentlige spiller kun en understøttende rolle med det formål at forbedre produktkvaliteten ved at udarbejde landbrugsmæssige specifikationer og regler for at beskytte integreret produktion. Desuden — i tråd med den ændring, der henvises til i det foregående punkt — varetages rollen med at kontrollere overholdelsen af de i varespecifikationen beskrevne landbrugsmetoder af det kontrolorgan, der er godkendt af ministeriet for landbrug, fødevarer og skovbrug. Denne ændring af afsnittet ændrer således ikke de hidtil anvendte kontrolprocedurer.

— Følgende sætning: »De tilladte beplantningsafstande er de almindeligt anvendte, med en maksimal beplantningstæthed på 5 000 planter pr. hektar for nyplantninger.« er ændret som følger: »De tilladte beplantningsafstande er de almindeligt anvendte, med en maksimal beplantningstæthed på 6 000 planter pr. hektar.« Beplantningstætheden pr. hektar er øget til maksimalt 6 000 planter. I forlængelse af anmodningen om at indføre dyrkningsmetoden med en »lodret akse«, som er en videreudvikling af spindlen, foreslås det, at det maksimale antal planter pr. hektar øges fra 5 000 til 6 000 for at tilpasse planten til mere avancerede teknikker, samtidig med at kvaliteten af slutproduktet forbliver uændret, sådan som det er beskrevet i varespecifikationen.

— Følgende sætning: »De tilladte standardbeskæringsmetoder kan spores tilbage til den »emilianske vase« og variationer heraf. De espalieringsmetoder, der kan anvendes, er viften, spindlen og variationer heraf.«

er ændret som følger:

»Standardbeskæringsmetoderne kan spores tilbage til den »emilianske vase« og variationer heraf. De espalieringsmetoder, der kan anvendes, er viften, spindlen, den »lodrette akse« og variationer heraf.«

Den »lodrette akse« er blevet medtaget blandt beskæringsmetoderne, da den udgør en videreudvikling af spindlen.

— Følgende sætning: »I dyrkningsmetoden skal der indgå mindst én beskæring om vinteren og to beskæringer i vækstsæsonen.« er ændret som følger: »I dyrkningsmetoden skal der indgå mindst én beskæring om vinteren.« Kravet om »to beskæringer i vækstsæsonen« udgår, eftersom sådanne operationer nu er forbudt af plantesundhedsmæssige årsager. Hvis man skærer grene af, der spirer, bliver det nemlig lettere for patogenet Erwinia amylovora, som giver ildsot, at trænge ind i planten.

— Følgende sætning: »Den mest fremherskende plantebeskyttelse skal så vidt muligt følge principperne for integreret eller biologisk bekæmpelse.« er omformuleret som følger: »Plantebeskyttelse skal følge principperne for integreret eller biologisk bekæmpelse.« Sætningen er blevet omformuleret for at gøre den mere præcis og gøre integreret eller biologisk bekæmpelse obligatorisk for pæreavlerne.

— Følgende sætning: »Maksimumproduktionen pr. hektar er 45 000 kg for alle tilladte sorter.« er ændret som følger: »Maksimumproduktionen pr. hektar er 55 000 kg for alle tilladte sorter.« Maksimumproduktionen pr. hektar er sat op til 55 000 kg for alle tilladte sorter. Det foreslås, at maksimumproduktionen pr. hektar sættes op fra 45 000 kg til 55 000 kg, eftersom de nye tekniske innovationer, som er blevet indført i landbruget i årenes løb (gødningsvanding, nye grundstammer, tættere beplantninger, nye sorter osv.) gør det muligt at opnå et højere udbytte, uden at det går ud over produktets iboende egenskaber.

— Følgende sætning udgår: »Under hensyntagen til sæsonudviklingen og de miljømæssige vækstbetingelser fastsætter regionen Lombardiet hvert år inden den 15. juli en vejledende gennemsnitlig enhedsproduktion inden for ovennævnte grænse for hver sort, der er anført i artikel 2.« Det foreslås, at denne beskrivelse af regionen Lombardiets kompetence udgår, da den ikke er relevant for indholdet i varespecifikationen, der tydeligt angiver den maksimale produktionsgrænse pr. hektar, som pæreavlerne skal overholde.

— Sætningen: »Hvis frugt, som betegnelsen »Pera Mantovana« BGB kan anvendes på, skal opbevares, skal køleteknikken anvendes.« er ændret som følger: »Hvis frugt, der kan markedsføres med betegnelsen »Pera Mantovana« BGB, skal opbevares, skal køleteknikken anvendes.« Sætningen er blevet omformuleret for at lægge større vægt på produktets egnethed til BGB-certificering.

— Følgende sætning udgår: »Fugtigheden og temperaturen i kølelagrene skal være i overensstemmelse med kvalitetskravene.« Det anses for hensigtsmæssigt, at denne sætning udgår, da den ikke indeholder nogen objektive og målbare parametre og derfor er uklar og ufuldstændig. Desuden kan fugtigheds- og temperaturparametrene i lagrene variere alt efter kundernes forskellige krav med hensyn til produktets modenhed.

— Sætningen: »Sorterne Conference, Decana del Comizio og Kaiser, der skal markedsføres om foråret, skal opbevares i kontrolleret atmosfære.« er ændret som følger: »De mængder af sorterne (Williams, Max Red Bartlett, Abate Fetel, Conference, Decana del Comizio og Kaiser), der skal markedsføres om foråret, skal opbevares i kontrolleret atmosfære.« Dette er en formel rettelse for at præcisere, at der henvises til de »mængder«, som skal markedsføres. Desuden har indførelsen af nye opbevaringsteknikker betydet, at sorterne Williams, Max Red Bartlett og Abate Fetel også kan markedsføres om foråret. Derfor anmodes der om, at de medtages i varespecifikationen.

Tilknytning

De oplysninger, der blev fremsendt i 1998 med henblik på at medtage »Pera Mantovana« i Den Europæiske Unions BOB- og BGB-register, er blevet tilføjet i varespecifikationen og indsat i punkt 5 i enhedsdokumentet. Dette er medtaget i punkt 5, litra d) og f), i det resumé, der er tilgængeligt i DOOR-databasen. Desuden er kravene til registreringen af »Pera Mantovana« blevet præciseret. Eftersom oplysningerne allerede er medtaget i registreringsfilen, er ændringen af rent redaktionel karakter.

Følgende oplysninger er tilføjet:

»Registreringsanmodningen bygger på kvaliteten af »Pera Mantovana«, som skyldes naturlige faktorer. Området, der traditionelt er kendt som Oltrepò Mantovano, har nogle af de ældste og mest interessante beviser for dyrkning af kvalitetspærer. Der er en tæt tilknytning mellem Oltrepò Mantovano-området og kendetegnene ved den historiske lokale produktion af pærer. Området er domineret af en stor alluvial slette, hvor aflejringer fra forskellige afvandingsområder med tiden er løbet sammen. Dette har i høj grad beriget jorden med mineraler og gjort den frugtbar, hvilket gør det muligt at producere pærer med fremragende kvalitetsresultater. Der kan dyrkes pærer i dette område uden at anvende nogen af de »kunstige« teknikker, som den teknologiske innovation har givet landbruget i de senere år, idet man på en passende måde udnytter de naturlige forhold i det pågældende område, som adskiller sig væsentligt fra de omkringliggende områder. Talrige videnskabelige undersøgelser har vist, at dette område er særlig egnet til produktion af pærer og har bekræftet den bemærkelsesværdige frugtbarhed af den jord, hvor »Pera Mantovana« dyrkes. Landbrugerne i området har dyrket pærer i flere hundrede år. I mange århundreder var pærer en dyrebar frugt, som dog for størstedelens vedkommende var begrænset til adelens »broli« (køkkenhaver). I det 20. århundrede betød forbedringer af markedsstrukturerne, transport- og lagerfaciliteterne, at der virkelig blev sat skub i pæredyrkningen, hvilket førte til forbedringer med hensyn til både mængde og kvalitet.«

Andet

Emballering og mærkning

Artikel 7 i den nuværende varespecifikation

— Afsnittet: »Når »Pera Mantovana« markedsføres til forbrug, skal de emballeres på en sådan måde, at det er muligt at påsætte særlige mærker. Beholderne skal under alle omstændigheder være forseglet således, at indholdet ikke kan fjernes, uden at forseglingen brydes.« er ændret som følger: »Ved markedsføringen skal »Pera Mantovana« være emballeret på en sådan måde, at det er muligt at påsætte et specifikt mærke med ordene »Pera Mantovana« og »Indicazione Geografica Protetta« (beskyttet geografisk betegnelse) eller forkortelsen »IGP« (BGB), enten på 50 % af de enkelte stykker frugt i en pakke eller direkte på emballagen, hvis den er forseglet.« Følgende sætning udgår: »Beholderne skal under alle omstændigheder være forseglet således, at indholdet ikke kan fjernes, uden at forseglingen brydes«. Der tilføjes en præcisering af, at »Pera Mantovana« skal emballeres på en sådan måde, at det er muligt at påsætte et særligt mærke, enten på 50 % af de enkelte stykker frugt eller direkte på emballagen, hvis den er forseglet. Med denne ændring tages der højde for en række problemer i forbindelse med de forskellige typer beholdere, der kan anvendes. Ikke alle beholdere er egnet til at blive forseglet, navnlig når der er tale om store emballager som kasser af træ og plast, hvor produktet sælges i løs vægt. For at sikre, at frugten kan identificeres, anses det for hensigtsmæssigt, at mindst 50 % af frugten i disse beholdere er forsynet med mærkater. Når der er tale om emballager uden mærkater på frugten, anses det for hensigtsmæssigt at forsegle emballagen, så indholdet ikke kan fjernes, uden at forseglingen brydes. Det ovenfor ændrede afsnit er også tilføjet i punkt 3.5 i enhedsdokumentet.

— Følgende sætninger er tilføjet for at give emballeringsvirksomhederne frihed med hensyn til den anvendte type emballage, så de bedre kan imødekomme markedets behov. »Alle typer emballage, som er godkendt i EU i henhold til gældende lovgivning, kan anvendes, uanset om den kan forsegles (kurve og bakker) eller er åben (kasser af træ og plast).«

— Afsnittet: »Produktet skal markedsføres mellem den 10. august og den 31. maj det følgende år og nærmere bestemt i de perioder, der angivet for de enkelte sorter nedenfor: Abate Fetel: 20. september-10. februar Conference: 15. oktober-30. maj Decana del Comizio: 30. september-30. marts Kaiser: 15. september-15. marts Max Red Bartlett: 20. august-10. november Williams: 10. august-10. november.« er ændret som følger: »Produktet skal markedsføres i perioden mellem den 15. juli og den 30. juni det følgende år.« Datoerne for, hvornår produktet kan markedsføres, er ændret som følger: »Produktet skal markedsføres i perioden mellem den 15. juli og den 30. juni det følgende år.« Følgende sætning udgår: »i de perioder, der angivet for de enkelte sorter nedenfor«. Oplysningerne for de enkelte sorter er blevet slettet i overensstemmelse hermed. Det foreslås, at start- og slutdatoerne for produktets markedsføring ændres:

— Startdato for produktets markedsføring: Den 15. juli i stedet for den 10. august for at fremme de tidlige sorter Carmen og Santa Maria, hvis medtagelse der er anmodet om, og fordi høsten i årenes løb oftere og oftere har måttet fremskyndes for alle sorter som følge af klimaændringerne.

— Slutdato for produktets markedsføring: Slutdatoen er flyttet fra den 31. maj til den 30. juni, da de moderne opbevaringsmetoder, som er blevet udviklet med tiden, gør det muligt at opbevare produktet i længere tid uden at forringe dets kvalitet. Desuden gør markedskravene det nødvendigt ikke at koncentrere udbuddet over en kort periode. De specifikke datoer for de enkelte sorters markedsføring hænger sammen med de sæsonbestemte vejrforhold, som i stigende grad varierer, og det er ikke længere realistisk at begrænse den til specifikke datoer.

— Afsnittet: »Beholderen skal være mærket med bogstaver af samme størrelse, som danner ordene »Pera Mantovana« efterfulgt af »Indicazione Geografica Protetta« (beskyttet geografisk betegnelse) og derefter navnet på sorten. Emballeringsvirksomhedens navn, firmanavn og adresse samt den oprindelige bruttovægt skal stå i samme synsfelt.« og følgende sætning i punkt 5, litra h), i resuméet: »På markedsføringstidspunktet skal produktet være påført ordene »Pera Mantovana« efterfulgt af »Indicazione Geografica Protetta« (beskyttet geografisk betegnelse) og et eventuelt mærke.« er ændret som følger: »Mærkningen »Pera Mantovana« og »Indicazione Geografica Protetta« (beskyttet geografisk betegnelse) eller forkortelsen »IGP« (BGB) skal være placeret på forsiden af eller inden i emballagerne eller beholderne med tydelige og letlæselige store bogstaver af samme størrelse. Emballeringsvirksomhedens navn, varemærke eller firmanavn og adresse samt sortens navn kan også stå i samme synsfelt.« Placeringen af mærket »Pera Mantovana« og »Indicazione Geografica Protetta« (beskyttet geografisk betegnelse) på emballagen er blevet præciseret. Det er blevet frivilligt at angive sorten, emballeringsvirksomhedens navn, varemærke eller firmanavn på emballagen, og kravet om at angive den oprindelige bruttovægt udgår, da det ikke er en typisk oplysning og ikke er obligatorisk for denne type produkt. Den foreslåede ændring berører punkt 3.6 i enhedsdokumentet.

— I artiklen er følgende afsnit tilføjet: »Såfremt produktet sælges i løs vægt til den endelige forbruger fra emballage eller kasser, som er forseglet, eller som indeholder frugt med mærkater, skal det placeres i særlige rum eller beholdere, som tydeligt viser de samme oplysninger, der er påkrævet for emballager som omhandlet i varespecifikationen, eller de oplysninger, der er anført på emballagen til de enkelte stykker frugt, der skal sælges i løs vægt.« Formålet med at tilføje disse oplysninger er at regulere salget af produkter i løs vægt fra emballage eller kasser, som er forseglet, eller som indeholder frugt med mærkater, hvilket normalt er tilfældet på salgsstederne, for at sikre, at forbrugeren får alle de oplysninger, der er nødvendige for at genkende den beskyttede geografiske betegnelse »Pera Mantovana«. Tilføjelsen berører punkt 3.6 i enhedsdokumentet.

— Afsnittet: »Efter anmodning fra de berørte producenter kan der anvendes et grafisk symbol. Symbolet består af den bestemte udførelse af det særlige logo, herunder de eventuelt specificerede farver, og det skal anvendes i forening med den geografiske betegnelse.« udgår og erstattes med følgende: »Mærket er en mærkat, som er stor nok til at sikre en god synlighed. Formen er koncentrisk og elliptisk med gul på indersiden (Yellow p 102 c) og rød på ydersiden (Pantone p485) og indeholder ordene »Pera Mantovana« og »Indicazione Geografica Protetta« (beskyttet geografisk betegnelse) eller forkortelsen »IGP« (BGB) med hvide store bogstaver i skrifttypen ITC Avant Garde Gothic. Det er muligt at anvende udtryk, der henviser til virksomheder, navne, firmanavne, private varemærker og konsortier, når disse ikke har til formål at reklamere for produktet og ikke kan vildlede køberen. Disse udtryk skal stå i det inderste gulfarvede område på etiketten, emballagen eller mærkaten med bogstaver af samme størrelse eller mindre end de bogstaver, der er anvendt til den beskyttede geografiske betegnelse.« Afsnittet er blevet erstattet med mere præcise bestemmelser, der er i tråd med de tidligere ændringer vedrørende mærket, hvis grafiske karakteristika og størrelse er blevet fastlagt for at sikre produktets synlighed og væsentlige genkendelighed. Desuden foreslås det, at der skal kunne anvendes udtryk, som henviser til virksomheder, navne, firmanavne, private varemærker og konsortier, når disse ikke har til formål at reklamere for produktet og ikke kan vildlede køberen. Disse udtryk skal stå i det inderste gulfarvede område på etiketten, emballagen eller mærkaten med bogstaver af samme størrelse eller mindre end de bogstaver, der er anvendt til den beskyttede geografiske betegnelse.

— Følgende sætning udgår: »Ordlyden »Made in Italy« skal også være påført de partier, der er beregnet på eksport.« Det foreslås at lade oplysningerne om »Made in Italy« udgå, da der allerede er krav om dette i den gældende lovgivning.

Mærkning

For at gøre produktet mere genkendeligt blev det anset for hensigtsmæssigt at medtage et billede af mærket i varespecifikationen og i punkt 3.6 i enhedsdokumentet.

Kontrolorgan

I henhold til artikel 7 i den ændrede varespecifikation er henvisningen til kontrolorganet nu tilføjet som følger:

»Varespecifikationens overholdelse kontrolleres i overensstemmelse med artikel 37 i forordning (EU) nr. 1151/2012. Det kontrolorgan, som er udpeget til kontrol af den beskyttede geografiske betegnelse »Pera Mantovana«, er CSQA Certificazioni srl — Via S. Gaetano, 74 — 36016 Thiene (VI) — Italien, tlf. +39 0445313011, fax +39 0445313070 — csqa@csqa.it.«

Dermed tilpasses varespecifikationen til de bestemmelser, der er omhandlet i artikel 7, litra g), i forordning (EU) nr. 1151/2012.

ENHEDSDOKUMENT

»PERA MANTOVANA«

EU-nr.: PGI-IT-01533-AM01 — 19.7.2018

BGB (X) BOB ( )

1. Betegnelse [på BOB eller BGB]

»Pera Mantovana«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Betegnelsen »Pera Mantovana« henviser udelukkende til frugt af følgende pæresorter: Abate Fetel, Conference, Decana del Comizio, Kaiser, Max Red Bartlett, Williams, Carmen og Santa Maria.

På markedsføringstidspunktet skal »Pera Mantovana« have følgende egenskaber:

Abate Fetel

Skræl: lysegrøn-gullig og rustrød omkring blomsten og stilken

Form: kalabasformet og relativt aflang

Størrelse: diameter på mindst 60 mm

Minimumssukkerindhold: 11 Brix-grader

Maksimumsfasthed: 5,5/0,5 kg/cm2.

Conference

Skræl: grøngul med stærk rustdannelse omkring blomsten, der ofte ses på hele den nederste tredjedel af frugten

Form: pæreformet og ofte symmetrisk

Størrelse: diameter på mindst 60 mm

Minimumssukkerindhold: 11 Brix-grader

Maksimumsfasthed: 5,5/0,5 kg/cm2.

Decana del Comizio

Skræl: glat, lysegrøn-gullig, ofte med en rosa farve, spredt rustdannelse

Form: topformet

Størrelse: diameter på mindst 70 mm

Minimumssukkerindhold: 11 Brix-grader

Maksimumsfasthed: 4,5/0,5 kg/cm2.

Kaiser

Skræl: ru, fuldstændig dækket af rust

Form: kalabasformet/pæreformet

Størrelse: diameter på mindst 60 mm

Minimumssukkerindhold: 11 Brix-grader

Maksimumsfasthed: 6,0/0,5 kg/cm2.

Williams og Max Red Bartlett

Skræl: glat, gul grundfarve mere eller mindre dækket med

rosa eller klar rød farve, undertiden stribet

Form: kort kvædeformet eller pæreformet

Størrelse: diameter på mindst 60 mm

Minimumssukkerindhold: 11 Brix-grader

Maksimumsfasthed: 7,0/0,5 kg/cm2.

Santa Maria

Skræl: glat med lysegrøn-gullig grundfarve

Form: pæreformet eller afstumpet pæreform

Størrelse: diameter på mindst 60 mm

Minimumssukkerindhold: 11 Brix-grader

Maksimumsfasthed: 6,0/0,5 kg/cm2.

Carmen

Skræl: grøn med lyserøde områder

Form: kalabasformet og en smule aflang

Størrelse: diameter på mindst 60 mm

Minimumssukkerindhold: 11 Brix-grader

Maksimumsfasthed: 6,0/0,5 kg/cm2.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af dyrkningen og høsten skal finde sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Ved markedsføringen skal »Pera Mantovana« være emballeret på en sådan måde, at det er muligt at påsætte et specifikt mærke med ordene »Pera Mantovana« og »Indicazione Geografica Protetta« (beskyttet geografisk betegnelse) eller forkortelsen »IGP« (BGB), enten på 50 % af de enkelte stykker frugt i en pakke eller direkte på emballagen, hvis den er forseglet.

3.6. Særlige regler for mærkning af det produkt, som betegnelsen henviser til

Mærkningen »Pera Mantovana« og »Indicazione Geografica Protetta« (beskyttet geografisk betegnelse) eller forkortelsen »IGP« (BGB) skal være placeret på forsiden af eller inden i emballagerne eller beholderne med tydelige og letlæselige store bogstaver af samme størrelse.

Emballeringsvirksomhedens navn, varemærke eller firmanavn og adresse samt sortens navn kan også stå i samme synsfelt.

Såfremt produktet sælges i løs vægt til den endelige forbruger fra emballage eller kasser, som er forseglet, eller som indeholder frugt med mærkater, skal det placeres i særlige rum eller beholdere, som tydeligt viser de samme oplysninger, der er påkrævet for emballager, eller de oplysninger, der er anført på emballagen til de enkelte stykker frugt, der skal sælges i løs vægt.

Mærket ser ud som følger:

4. Kort angivelse af det geografiske områdes afgræsning

Produktionsområdet, der også er kendt som Oltrepò Mantovano, udgøres af den del af området i provinsen Mantova, som er egnet til pæredyrkning, og som omfatter følgende kommuner: Sabbioneta, Commessaggio, Viadana, Pomponesco, Dosolo, Gazzuolo, Suzzara, Borgo Virgilio, Motteggiana, Bagnolo San Vito, Sustinente, Gonzaga, Pegognaga, Moglia, San Benedetto Po, Quistello, Quingentole, San Giacomo delle Segnate, San Giovanni del Dosso, Schivenoglia, Borgo Mantovano, Ostiglia, Serravalle a Po, Poggio Rusco, Magnacavallo, Borgocarbonara og Sermide e Felonica.

5. Tilknytning til det geografiske område

Registreringsanmodningen bygger på kvaliteten af »Pera Mantovana«, som skyldes naturlige faktorer.

Der er en tæt tilknytning mellem Oltrepò Mantovano-området og kendetegnene ved den historiske lokale produktion af pærer.

Området, der traditionelt er kendt som Oltrepò Mantovano, har nogle af de ældste og mest interessante beviser for dyrkning af kvalitetspærer.

Området er domineret af en stor alluvial slette, hvor aflejringer fra forskellige afvandingsområder med tiden er løbet sammen. Dette har i høj grad beriget jorden med mineraler og gjort den frugtbar, hvilket gør det muligt at producere pærer med fremragende kvalitetsresultater.

Der kan dyrkes pærer i dette område uden at anvende nogen af de »kunstige« teknikker, som den teknologiske innovation har givet landbruget i de senere år, idet man på en passende måde udnytter de naturlige forhold i det pågældende område, som adskiller sig væsentligt fra de omkringliggende områder.

Talrige videnskabelige undersøgelser har vist, at dette område er særlig egnet til produktion af pærer og har bekræftet den bemærkelsesværdige frugtbarhed af den jord, hvor »Pera Mantovana« dyrkes.

Landbrugerne i området har dyrket pærer i flere hundrede år.

I mange århundreder var pærer en dyrebar frugt, som dog for størstedelens vedkommende var begrænset til adelens »broli« (køkkenhaver).

I det 20. århundrede betød forbedringer af markedsstrukturerne, transport- og lagerfaciliteterne, at der virkelig blev sat skub i pæredyrkningen, hvilket førte til forbedringer med hensyn til både mængde og kvalitet.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Det italienske ministerium indledte den nationale indsigelsesprocedure ved at offentliggøre forslaget om anerkendelse af den beskyttede geografiske betegnelse »Pera Mantovana« i Gazzetta Ufficiale (det italienske statstidende) nr. 114 af 18. maj 2018.

Varespecifikationens fulde tekst er tilgængelig på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all'esame dell'UE«.

(1) EUT L 343 af 14.12.2012, s. 1.